DA Den Europæiske Unions Tidende C 55/31

Sag anlagt den 15. december 2008 — Hansen & Rosenthal og H & R Wax Company Vertrieb mod Kommissionen

(Sag T-544/08)

(2009/C 55/57)

Processprog: tysk

Parter

Sagsøgere: Hansen & Rosenthal KG (Hamburg, Tyskland) og H & R Wax Company Vertrieb GmbH (Hamburg) (ved Rechtsanwälte J. Schulte og A. Lober)

Sagsøgt: Kommissionen for De Europæiske Fællesskaber

Sagsøgernes påstande

— Den anfægtede beslutning K(2008) 5476 endelig udg. af 1. oktober 2008 vedtaget af Kommissionen i sag COMP/39.181 — Lysvoks annulleres for så vidt som den vedrører sagsøgerne.

— Subsidiært ophæves den bøde, som sagsøgerne er pålagt, eller mere subsidiært nedsættes denne bøde.

— Kommissionen for De Europæiske Fællesskaber tilpligtes at betale sagens omkostninger.

Søgsmålsgrunde og væsentligste argumenter

Sagsøgerne har anlagt denne sag til prøvelse af Kommissionens beslutning K(2008) 5476 endelig udg. af 1. oktober 2008 om en procedure i henhold til artikel 81 EF og EØS-aftalens artikel 53 (sag COMP/39.181 — Lysvoks), hvori Kommissionen fastslog, at visse virksomheder, herunder sagsøgerne, havde overtrådt artikel 81, stk. 1, EF og artikel 53, stk. 1, i aftalen om Det Europæiske Økonomiske Samarbejdsområde ved at deltage i en løbende aftale og/eller en løbende samordnet praksis på markedet for råparaffin.

Sagsøgerne har fremsat seks anbringender til støtte for deres søgsmål:

Sagsøgerne gør med det første anbringende gældende, at beslutningen er behæftet med en alvorlig begrundelsesmangel. Beslutningen skal derfor annulleres, da den er i strid med artikel 81 EF, og da den derfor tilsidesætter sagsøgernes ret til forsvar.

Sagsøgerne gør med det andet anbringende gældende, at betingelserne for konstateringen af en tilsidesættelse af artikel 81 EF ikke er opfyldt. Således foreligger der ikke et fælles mål for sagsøgerne og de øvrige producenter af råparaffin. Sagsøgerne har ikke deltaget i konkurrencebegrænsende aftaler eller i en samordnet praksis. Fremsendelsen af skrivelser om prisforhøjelse havde derfor ikke til formål at gennemføre konkurrencebegrænsende aftaler eller samordninger, men fandt derimod sted inden for rammerne af leveringsaftaler. Der er heller ikke i øvrigt sket nogen begrænsning af konkurrencen ved udveksling af oplysninger.

Sagsøgerne har subsidiært med det tredje til sjette anbringende anfægtet størrelsen på den fastsatte bøde:

— Kommissionen har retsstridigt anvendt bøderetningslinjer, der først blev vedtaget i 2006, selv om den påståede tilsidesættelse blev afsluttet i foråret 2005. Kommissionen har herved tilsidesat princippet om forvaltningens selvbegrænsning, princippet om forbud mod tilbagevirkende kraft og bestemthedsprincippet.

— Sagsøgerne gør med det fjerde anbringende gældende, at Kommissionen har beregnet den omsætning, der er relevant for bødefastsættelsen, urigtigt. I de relevante år 2002-2004 med råparaffin opnåede sagsøgerne kun en omsætning på 18,87 mio. EUR. Kommissionen lagde imidlertid en omsætning på 26 mio. EUR til grund ved beregningen af bøden.

— Sagsøgerne gør med det femte anbringende gældende, at Kommissionen har foretaget et urigtigt skøn hvad angår tilsidesættelsens grovhed. Fastsættelsen af den del af omsætningen, der afspejler tilsidesættelsens grovhed, samt også adgangsgebyret på 17 % strider mod proportionalitetsprincippet. Endvidere er der ikke taget tilstrækkeligt hensyn til virksomhedernes størrelse og betydning.